《次韵宾旸张氏山园红菊》
元代·方回

惟菊可配松，受命天地正。
吾家植千本，朝耘暮灌润。
未言制颓龄，且用乐野性。
严霜百草死，后皇布肃令。
始知贞劲节，老硬异脆嫩。
俗圃莳红卉，赖君古道振。
斥谓非其类，一洗灵均根。
骚人昔所餐，此辈何敢竞。
恶紫如恶莠，鲁叟遁无闷。
世眼重脂粉，君子故安命。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。